Դենիս Աբլյազին

Դենիս Միխայլովիչ Աբլյազին (ռուս.՝ Денис Михайлович Аблязин, օգոստոսի 3, 1992(1992-08-03), Պենզա, Ռուսաստան), ռուս մարմնամարզիկ, օլիմպիական չեմպիոն թիմային բազմամարտում (2020), Օլիմպիական խաղերի վեցակի մեդալակիր (2012, 2016, 2020), աշխարհի չեմպիոն (2014 թվականին՝ ազատ վարժություններում, 2019 թվականին՝ թիմում), Եվրոպայի և Ռուսաստանի բազմակի չեմպիոն, 2013 թվականի Ունիվերսիադայի հաղթող թիմային առաջնությունում։ Ռուսաստանի սպորտի վաստակավոր վարպետ։


== Կենսագրություն ==
Դենիս Աբլյազինը ծնվել է 1992 թվականի օգոստոսի 3-ին Պենզայում։ Պենզայի Ն․ Լավրովայի անվան մարմնամարզության օլիմպիական հերթափոխի մարզադպրոցի սան է։ Հանդես է գալիս Մոսկվայի քաղաքային ֆիզկուլտուրային-մարզական միավորման (ՄԳՖԿ) կազմում։ 2011 թվականին մասնակցել է աշխարհի և Եվրոպայի առաջնություններին, 2010 թվականի աշխարհի գավաթի խաղարկությունում նվաճել է արծաթե մեդալ, 2009 և 2010 թվականներին դարձել Ռուսաստանի չեմպիոն, 2008 թվականին՝ Ռուսաստանի առաջնության հաղթող։
Դենիս Աբլյազինը մասնակցել է Լոնդոնում կայացած Ամառային օլիմպիական խաղերին։ Մրցումների որակավորման փուլում Դենիսը հանդես է եկել բոլոր մարզաձևերում, բացառությամբ նժույգթափերի վարժությունների և անցել է եզրափակիչ օղակների մրցումներում, հենացատկում, ինչպես նաև ազատ վարժություններում։ Թիմային առաջնությունում Դենիսը հանդես է եկել երեք մարզաձևերում և բոլոր վարժությունների համար ստացել է բարձր միավորներ, սակայն Ռուսաստանի հավաքականն արդյունքում գրավել է միայն 6-րդ տեղը։
Անհատական վարժություններում Աբլյազինը նվաճել է երկու մեդալ։ Ազատ վարժություններում Դենիսը ճապոնացի Կոհեյ Ուտիմուրայի հետ հավաքել է նույն միավորը, բայց զիջել է նրան կատարման տեխնիկայի համար ստացած ավելի ցածր միավորի պատճառով ու արժանացել բրոնզե մեդալի։ Հենացատկում Աբլյազինը նվաճել է արծաթե մեդալ՝ զիջելով միայն հարավկորեացի Յան Հան Սոնին։
2016 թվականին Ռուսաստանի հավաքականի կազմում Աբլյազինը դարձել է Ռիո դե Ժանեյրոյի Օլիմպիական խաղերի արծաթե մեդալակիր թիմային բազմամարտում։ Այնուհետև նա արծաթե մեդալ է նվաճել հենացատկում և բրոնզե մեդալ օղակներով վարժություններում։
Սովորել է Պենզայի պետական համալսարանում։
Ռոսգվարդիայի զինծառայող է։ Ունի ենթասպայի զինվորական կոչում (2016)։
2016 թվականի սեպտեմբերի 29-ին ամուսնացել է մարմնամարզուհի Քսենյա Սեմյոնովայի հետ։ 2017 թվականի հունվարի 21-ին ծնվել է նրանց որդին՝ Յարոսլավը։ 2018 թվականին զույգը բաժանվել է։
2021 թվականին Տոկիոյի Օլիմպիական խաղերում Դենիս Աբլյազինը դարձել է օլիմպիական չեմպիոն թիմի կազմում։ Հենացատկում հավաքել է նույն միավորները կորեացի մարզիկի հետ, սակայն երկու ցատկի պակաս բարդության պատճառով գրավել է երկրորդ տեղը։


== Մրցանակներ ==
Հայրենիքին մատուցած ծառայությունների համար I աստիճանի մեդալ (13 օգոստոսի, 2012 թվական) – ֆիզիկական կուլտուրայի և սպորտի զարգացման գործում ունեցած մեծ ավանդի, 2012 թվականի Լոնդոնի (Մեծ Բրիտանիա) XXX Օլիմպիական խաղերի ժամանակ ցուցաբերած բարձր մարզական նվաճումների համար.
Ռուսաստանի Դաշնության Նախագահի պատվոգիր (19 հուլիսի, 2013 թվական) – 2013 թվականի 20-րդ համաշխարհային ամառային Ունիվերսիադայում ցուցաբերած մարզական բարձր նվաճումների համար
«Պենզա քաղաքի զարգացման գործում ունեցած ավանդի համար» պատվո նշան (2012)
Բարեկամության շքանշան (25 օգոստոսի, 2016 թվական) – Ռիո դե Ժանեյրոյում (Բրազիլիա) 2016 թվականի XXXI Ամառային Օլիմպիական խաղերում ցուցաբերած մարզական բարձր նվաճումների, հաղթանակի հասնելու կամքի և նպատակասլացության դրսևորման համար


== Ծանոթագրություններ ==


== Արտաքին հղումներ ==
Դենիս Աբլյազինի էջը 2012 թվականի Ամառային օլիմպիական խաղերի պաշտոնական կայքում(անգլ.)
Դենիս Աբլյազինի էջը FIG կայքում
Школа высшего спортивного мастерства. Аблязин Денис